నా పనితీరు ఫలితాలు అప్పుడు తెలుస్తాయి!
-  ప్రశంసలు, విమర్శలను పట్టించుకోకుండా పనిచేశా..
- వ్యవస్థకు విలువ జోడించేలా కృషి
- అమెరికా వెళ్లి ఉపాధ్యాయ వృత్తిలో చేరుతా
- శక్తి మేరకు సేవ చేస్తా
               ఆర్‌బీఐ గవర్నర్‌ హోదా తనకు అద్భుతమైన అనుభూతిని పంచిందని కేంద్ర బ్యాంకు గవర్నర్‌ పదవి నుంచి త్వరలో దిగిపోనున్న రఘురామ్‌ రాజన్‌ అన్నారు. తాను పదవిలో ఉన్న ప్రతీ క్షణాన్ని పూర్తిగా ఆస్వాదించినట్లుగా ఆయన తెలిపారు. తగ్గింపునకు వీలున్నప్పటికీ అధిక వడ్డీరేట్లను కొనసాగించి ఆర్థికవ వ్యవస్థకు రాజన్‌ నష్టం చేశారన్న విమర్శల పట్ల ఆయన స్పందించారు. తాను పదవిలో ఉండగా తీసుకున్న కొన్ని కఠిన నిర్ణయాలు బాధించినప్పటికీ వాటి రానున్న అయిదారేండ్ల కాంలో వీటి ఫలితాలను దేశవాసులు అనుభవిస్తారని ఆయన అన్నారు. ఏదైన పని చేసినప్పుడు ప్రశంసలతో పాటు విమర్శలనేవి సహజమన్న రాజన్‌ అన్నారు. తన పనితీరును ప్రశంసిస్తూ విమానాల్లో ప్రయాణిస్తున్నప్పుడు కూడా చాలా మంది సందేశాలను పంపేవారని ఆయన తెలిపారు. ఇవి తనకు నూతనోత్తేజాన్నిచ్చేవని అన్నారు. అయితే తాను ప్రశంసలు, విమర్శలను పట్టించుకోకుండా దేశానికి ఏది మేలు చేస్తుందో ఆదే విధానాన్ని అవలంభిస్తూ వచ్చానని అన్నారు. తనుకు ప్రజల నుంచి పూర్తి మద్దతు ఉందని.. వారి ఆకాంక్షలను నెరవేర్చేలా పని చేశానన్నారు. ఆర్థిక వ్యవస్థకు విలువను జోడించే యత్నం చేశానని వీటి ఫలాలు వెనువెంటనే కనిపించకపోయినప్పటికీ రానున్న రోజుల్లో దేశ వాసులు వాటి విలువను గమనిస్తారని ఆయన వివరించారు. ఆర్‌బీఐ 23వ గవర్నరుగా 2013 సెప్టెంబరు 4న బాధ్యతలు చేపట్టిన రాజన్‌ పదవీ కాలం వచ్చే నెల 4తో ముగియనుంది. ఆర్‌బీఐ గవర్నర్‌గా పదవీ కాలం ముగిశాక ఏం చేయాలన్న విషయమై తాను ఇంకా ఒక నిర్ణయానికి రాలేదని అన్నారు. మునపటి మాదిరిగానే అమెరికా వెళ్లి విశ్వవిద్యాలయంలో అధ్యాపక వృత్తిని చేపట్టనున్నట్లు తెలిపారు. ఆయా సంస్థల ద్వారా అవసరమైన మేరకు దేశానికి తనవంతు సేవ చేస్తానని అన్నారు.
మీ స్నేహితులకు రికమెండ్ చెయ్యండి